Thomas Skriver Jensen (S), 2026-02-17:
Tak for ordet, formand.
Når man som dansker har sat sig foran fjernsynet og set de dokumentarer, som TV 2 for nylig har bragt, så er det ikke svært at blive både vred og berørt.
Billederne af dyr, der lider, dyr, der bliver udsat for grov uforsvarlig behandling, og dyr, der ikke får den omsorg og respekt, som de har krav på, gør indtryk, og det skal det gøre.
For Socialdemokratiet er det helt grundlæggende, at dyr er levende og sansende væsener.
De er afhængige af, at vi mennesker tager ansvar.
Når det ansvar svigtes på grov vis, skal samfundet reagere tydeligt og konsekvent.
Det er baggrunden for det lovforslag, vi behandler i dag, som er en ændring af dyrevelfærdsloven, straffeloven og retsplejeloven med markante strafskærpelser og udvidede muligheder for rettighedsfrakendelse.
De grelle eksempler, vi har set dokumenteret, viser, at der desværre findes tilfælde, hvor det nuværende strafniveau ikke i tilstrækkelig grad afspejler alvoren.
Når dyr udsættes for mishandling eller grov uforsvarlig behandling, må konsekvensen være mærkbar – ikke bagatelagtig, ikke symbolsk, men reel.
Med lovforslaget lægger vi op til en fordobling af frihedsstraffene i forhold til det niveau, der typisk udmåles i dag.
Bødeniveauerne forhøjes markant og systematiseres, så der tages højde for gentagelser og for antallet af dyr, der er omfattet af overtrædelsen, og i de særlig grove tilfælde hæves strafferammen nu fra 2 til 6 år, altså en tredobling.
Det er ikke småjusteringer.
Det er klar politisk prioritering.
Samtidig styrker vi mulighederne for rettighedsfrakendelse.
Det skal være lettere at frakende personer retten til at have med dyr at gøre, hvis de groft eller gentagne gange har vist, at de ikke kan løfte det ansvar.
Vi indfører en klippekortsordning, så tre grove overtrædelser inden for 5 år som udgangspunkt skal føre til rettighedsfrakendelse, og vi præciserer, at betinget frakendelse kun skal anvendes undtagelsesvis.
Det handler om retfærdighed, men det handler også om forebyggelse.
Langt de fleste danske landmænd og dyreholdere – og det her er vigtigt at sige – gør det rigtige.
De passer deres dyr ordentligt og lever op til reglerne.
Det er vigtigt for mig, at vi får sagt det her fra Folketingets talerstol, for de skal ikke mistænkeliggøres på grund af de få, der svigter groft.
Men netop af hensyn til de mange ansvarlige skal vi slå hårdt ned på dem, der ødelægger tilliden.
Danmark skal være et land, der er kendt for god dyrevelfærd.
Nogle vil mene, at strafskærpelserne ikke løser alt, og de mennesker synes jeg har ret.
Kontrol, vejledning og kultur spiller selvfølgelig også en rolle, men strafniveauet, som er det, vi taler om i dag, skal afspejle, at vi som samfund tager det alvorligt, når dyr lider.
Og når vi ser dokumentation for systematisk svigt, skal vi ikke bare lade stå til.
Det er et alvorligt brud på det ansvar, der følger med at have dyr i sin varetægt, og derfor skal konsekvensen være tydelig.
Med dette lovforslag sender vi et klart signal om, at vi som samfund ikke accepterer grov tilsidesættelse af dyrevelfærden.
Vi styrker værnene for dyrene, og vi bringer strafniveauet op på et niveau, der afspejler alvoren.
Med de ord støtter Socialdemokratiet forslaget.
Tak for ordet.